Hoe lyk Hollywood: 'Glee'-ster steeds vermis; Kanye West het Covid-19 gehad | Maroela Media
Glee-ster verdwyn in water
Die voormalige Glee-ster Naya Rivera, wat Woensdag as vermis aangemeld is nadat sy verdwyn het in die water by 'n meer in die suide van Kalifornië in die VSA, is nog nie gevind nie.
Die plaaslike televisiestasie KNBC het berig die 33-jarige aktrise het Woensdag 'n pontonboot (pontoon boat) by die meer gehuur. Haar vierjarige seun, Josey, is ure later met 'n reddingsbaadjie aan in die boot aangetref.
Josey het glo aan ondersoekbeamptes gesê sy ma het in die water ingeduik, maar net nooit weer opgekom nie. Rivera se identifikasiebewys is in die boot gevind.
Kapt. Eric Buschow, woordvoerder vir die Ventura County-polisie, het gesê daar is tans geen bewyse van vuilspel nie en dat die polisie 'n saak van moontlike verdrinking ondersoek.
Naya Rivera (Februarie 2016) (Foto: Richard Shotwell/Invision/AP, File)
Rivera, wat in 113 episodes verskyn het, is benoem vir 'n Grammy-toekenning saam met haar medesterre vir hulle weergawe van Journey se "Don't stop believin'". Rivera is in 2017 met Ryan Dorsay, Josey se pa, getroud. Die egpaar is in 2018 geskei.
Haar ekskêrel, Mark Salling, het in 2018 selfdood gepleeg nadat hy skuldig gepleit het op aanklagte wat met kinderpornografie verband gehou het. Nog 'n medester, Cory Monteith, is in 2013 dood aan 'n oordosis drank en heroïen.
Dr. Phil se seun, bekende televisiester verloof
Morgan Stewart en Jordan McGraw. (Foto: Instagram/Jordan McGraw)
Die sanger Jordan McGraw, seun van die bekende sielkundige en televisiepersoonlikheid Dr. Phil, het Saterdag verloof geraak aan Morgan Stewart.
Stewart is self 'n bekende televisiepersoonlikheid en bekend vir haar verskyning op die E! Entertainment-program The Rich Kids of Beverly Hills, asook as aanbieder van die modeprogram Necessary Realness.
Dr. Phil en sy vrou, Robin, het dit duidelik gemaak hulle is verheug oor die nuus. "Ons is trots om jou familie te noem. Ons is lief vir julle albei," het hy op Stewart se Instagram-plasing oor die verlowing geskryf.
Sy het 'n foto van haarself tydens die tradisionele "Fourth of July"-viering in die VSA geplaas, waar 'n verloofring aan haar ringvinger blink, met die byskrif: "Vuurwerke!". McGraw het 'n foto geplaas met die onderskrif: "Baie om oor te glimlag".
Stewart (32) en McGraw (34) is nog net ses maande lank 'n paartjie, maar reeds langer as 'n dekade goeie vriende. Stewart het in Augustus verlede jaar aangekondig dat sy en haar eksman, die sakeman Brendan Fitzpatrick, se paaie gaan skei.
Kanye West onthul hy het Covid-19 gehad
Die musikant en sakeman Kanye West het in 'n onlangse onderhoud met Forbes-tydskrif onthul dat hy in Februarie vanjaar positief getoets het vir die nuwe koronavirus (Covid-19).
"Koue rillings, bibber in die bed, warm storte neem, terwyl ek video's kyk wat vir my wys hoe ek veronderstel is om gesond te word," het West oor sy ervaring met die virus gesê.
"Ek onthou iemand het vir my gesê [die kletsrymer] Drake het die koronavirus en my antwoord was: 'Drake kan nie sieker as ek wees nie'."
Die omstrede West, wat vroeër aangekondig het dat hy vanjaar gaan deelneem aan die VSA se presidentsverkiesing, het ook sy standpunt oor 'n potensiële entstof vir die koronavirus gestel.
"Daar is so baie van ons kinders wat ingeënt en verlam gelaat word … so wanneer hulle sê die enigste manier om Covid-19 te keer is deur 'n inenting, is ek baie versigtig. Dit is die merk van die dier," het hy gesê.